
Πέμπτη, 13 Αυγούστου 2026

ΔΕΛΤΙΟ ΤΥΠΟΥ

Επιχείρηση απεγκλωβισμού 481 ατόμων από την περιοχή παραλίας «ΣΙΒΗΡΗ» Χαλκιδικής λόγω πυρκαγιάς στην περιοχή «ΚΑΣΣΑΝΔΡΕΙΑ» Χαλκιδικής

Τις απογευματινές ώρες σήμερα, πραγματοποιήθηκε υπό τον γενικό συντονισμό του Υπουργείου Κλιματικής Κρίσης και Πολιτικής Προστασίας, του Ενιαίου Συντονιστικού Κέντρου Επιχειρήσεων και Διαχείρισης Κρίσεων (Ε.Σ.Κ.Ε.ΔΙ.Κ.) και υπό τη μέριμνα του Κέντρου Επιχειρήσεων (Κ.ΕΠΙΧ.) του Λιμενικού Σώματος – Ελληνικής Ακτοφυλακής, επιχείρηση απεγκλωβισμού συνολικά τετρακοσίων ογδόντα ένα (481) πολιτών από την παραλία «ΣΙΒΗΡΗ» Χαλκιδικής, έπειτα από εκδήλωση πυρκαγιάς στην περιοχή «ΚΑΣΣΑΝΔΡΕΙΑ» Χαλκιδικής. Στην επιχείρηση συμμετείχαν συνολικά δύο (02) Περιπολικά σκάφη Λ.Σ.-ΕΛ.ΑΚΤ. (ΠΛΣ), δύο (02) σκάφη της Πυροσβεστικής Υπηρεσίας, το επιβατηγό-οχηματαγωγό-ταχύπλοο (Ε/Γ-Ο/Γ-Τ/Χ) «ΣΠΗΝΤΡΑΝΝΕΡ ΤΖΕΤ» Ν.Π. 11886, τρία (03) αλιευτικά, πλήθος στελεχών Λ.Σ.-ΕΛ.ΑΚΤ., καθώς και ιδιωτικά σκάφη.
Ειδικότερα, κατόπιν ενημέρωσης της Λιμενικής Αρχής των Νέων Μουδανιών για την εκδήλωση της πυρκαγιάς, τέθηκε σε εφαρμογή το Τοπικό Σχέδιο Έκτακτης Ανάγκης. Με τη συνδρομή των ανωτέρω σκαφών απεγκλωβίστηκαν διακόσια ογδόντα πέντε (285) άτομα από τη παραλία «ΣΙΒΗΡΗ», τα οποία μεταφέρθηκαν με ασφάλεια στη μαρίνα «ΣΑΝΗ». Επιπλέον, εκατόν ενενήντα έξι (196) άτομα επιβιβάστηκαν στο Ε/Γ-Ο/Γ-Τ/Χ «ΣΠΗΝΤΡΑΝΝΕΡ ΤΖΕΤ», με τη συνδρομή των ιδιωτικών σκαφών και μεταφέρθηκαν με ασφάλεια στο λιμάνι της Θεσσαλονίκης.
Στην περιοχή παραμένουν σε ετοιμότητα για την παροχή συνδρομής, τρία (03) Περιπολικά σκάφη Λ.Σ.-ΕΛ.ΑΚΤ., δύο (02) σκάφη της Πυροσβεστικής Υπηρεσίας και ιδιωτικά σκάφη.
Διαθέσιμο οπτικοακουστικό υλικό έχει αναρτηθεί στο www.hcg.gr.

